b"\n_START_ARTICLE_\nIS-3\n_START_SECTION_\nEellugu\n_START_PARAGRAPH_\nInsener-polkovnik Zavaljov viis l\xc3\xa4bi uurimuse, kust selgus, et enim m\xc3\xbcrske tabab lahingus tanki torni esik\xc3\xbclge. Selle uurimusega tutvus ka Mihhail Bal\xc5\xbei, kes t\xc3\xb6\xc3\xb6tas v\xc3\xa4lja IS-3 torni. M\xc3\xbcrsukindluse t\xc3\xb5stmiseks oli torni esik\xc3\xbclje soomuse paksus 250 mm ja tornil oli omap\xc3\xa4rane l\xc3\xa4\xc3\xa4tse kuju._NEWLINE_Kere ja selle kolmest terasplaadist kokku keevitatud esiplaani v\xc3\xa4lja t\xc3\xb6\xc3\xb6tamist juhtis \xc5\xbdozef Kotin ja kogu projekti eest vastutas Kirovi tehase peakonstruktor Nikolai Duhhov. T\xc3\xb6\xc3\xb6d toimusid T\xc5\xa1eljabinskis._NEWLINE_Tanki nimeks pidi saama Kirovets-1 (Kirovlane-1), kuid v\xc3\xb5eti kasutusele siiski kui IS-3, ilmselt soovist Stalinit mitte pahandada.\n_START_SECTION_\nKirjeldus\n_START_PARAGRAPH_\nVeermiku poolest olid IS-3 ja IS-2 mudel 1944 praktiliselt identsed, kasutati samu komponente. IS-3 kasutas ka sama kahurit ja tulejuhtimisseadmeid, nagu IS-2. Peamine erinevus seisnes IS-3 soomuses. Lisaks kahurile oli IS-3-e relvastuses ka kaks 12,7 mm kuulipildujat._NEWLINE_Torni disain oli \xc3\xbcsna radikaalne. See tulenes lahingute anal\xc3\xbc\xc3\xbcsimisel saadud tulemusel, et enim tabamusi saab just torn ja eriti selle esik\xc3\xbclg. Torni kuju pidi tabamuste kineetilist energiat hajutama ja samuti oli parandatud torni sisemist paigutust, mis pidi meeskonna t\xc3\xb6\xc3\xb6d lihtsustama. Torni uue kuju t\xc3\xb5ttu ei olnud relval palju ruumi liikuda v\xc3\xb5rreldes varasemate disainidega ja seet\xc3\xb5ttu oli kahuri \xc3\xbcles-alla laskev\xc3\xa4li suuresti piiratud. Tanki meeskonnad kurtsid n\xc3\xb5lvadelt allalaskmise raskusi. Nina soomus koosnes kahest (kolmest) omavahel nurga all kokku keevitatud terasplaadist. Uudne kere esiosa kujundus kasutas \xc3\xa4ra kahe telje nurga alla viimist ja suurendas m\xc3\xbcrskude p\xc3\xb5rkamise v\xc3\xb5imalust. N\xc3\xb5rgaks kohaks j\xc3\xa4i ikkagi tanki alune plaat kuid seda oli raske tabada. Tank sai nina kuju j\xc3\xa4rgi h\xc3\xbc\xc3\xbcdnimeks Haug (\xd0\xa9\xd1\x83\xd0\xba\xd0\xb0).\n_START_SECTION_\nTootmine\n_START_PARAGRAPH_\nTanki IS-3 toodeti T\xc5\xa1eljabinskis Kirovi tehases aastatel 1945\xe2\x80\x931946 2311 masinat. Tanki moderniseeriti p\xc3\xb5hjalikult aastatel 1948\xe2\x80\x931952 ja uuesti 1960. aastatel.\n_START_SECTION_\nKasutamine\n_START_PARAGRAPH_\nKuigi esimesed masinad valmisid enne Teise maailmas\xc3\xb5ja l\xc3\xb5ppu, siis lahingutes neid ei kasutatud. K\xc3\xbcll osalesid IS-3-d 7. septembril 1945 Berliinis v\xc3\xb5itjate paraadil._NEWLINE_N\xc3\xb5ukogude Liidus kasutati neid tanke veel 1960. aastatel. Osad kaevati piirit\xc3\xbclide t\xc3\xb5ttu N\xc3\xb5ukogude-Hiina piiril statsionaarsete tulepunktidena maasse. Tanke IS-3 kasutati 1956. aastal Ungari \xc3\xbclest\xc3\xb5usu ja 1968. aastal Praha kevade mahasurumiseks._NEWLINE_Lisaks m\xc3\xbc\xc3\xbcdi neid tanke ka S\xc3\xbc\xc3\xbcriale ja Egiptusele, kes kasutasid neid Iisraeli vastastes s\xc3\xb5dades. Egiptus sai sadakond IS-3M-i ja kasutas neid Kuuep\xc3\xa4evase s\xc3\xb5ja ajal Rafa\xe1\xb8\xa9'is ja Kuntilla's. Selgus, et Iisraeli jalav\xc3\xa4e k\xc3\xa4sutuses olnud tankit\xc3\xb5rjerelvad Bazooka ei suuda nende tankide vastu midagi. Ka M48A2 Pattoni 90 mm soomustl\xc3\xa4bistavad m\xc3\xbcrsud ei suutnud normaalsel laskekaugusel IS-3-e soomust l\xc3\xa4bistada ja mitmed Iisraeli Pattonid l\xc3\xb6\xc3\xb6di Rafa\xe1\xb8\xa9'i kandis rivist v\xc3\xa4lja. \xc3\x9ches lahingus suutis M48A3 Patton t\xc3\xbc\xc3\xbcpi tankidega varustatud Iisraeli tankikompanii (sellel ajal ainus omasugune Iisraeli Kaitsej\xc3\xb5ududes) h\xc3\xa4vitada 500 meetri pealt seitse IS-3. Iisraeli tankid olid varustatud uute 105 mm kahuritega. Aeglane tule kiirus, algelised sihtimisseadmed ja probleemid mootoriga (IS-3 mootor ei sobinud h\xc3\xa4sti kuuma kliimasse) osutusid t\xc3\xb5sisteks puudusteks. S\xc3\xb5ja k\xc3\xa4igus kaotati 73 IS-3. P\xc3\xa4rast seda v\xc3\xb5eti enamik IS-3-sid teenistusest maha, kuigi v\xc3\xa4hemalt \xc3\xbche r\xc3\xbcgemendi jagu tanke oli kasutusel ka Yom Kippuri s\xc3\xb5ja ajal 1973. aastal. Iisraeli Kaitsej\xc3\xb5ud katsetasid m\xc3\xb5ne nende k\xc3\xa4tte langenud IS-3 tankiga, kuid leidsid, et need ei sobi mobiilseks k\xc3\xb5rbes\xc3\xb5jaks. Osa neist lammutati, \xc3\xbclej\xc3\xa4\xc3\xa4nud paigutati Jordani j\xc3\xb5e kaldale statsionaarseteks tulepunktideks._NEWLINE_Mitmed IS-3 t\xc3\xbc\xc3\xbcpi tankid on t\xc3\xa4nap\xc3\xa4evani s\xc3\xa4ilinud ja neid leidub mitmel pool maailmas tankimuuseumides."